Nettipoliisin tilaston mukaan suurin osa sosiaalisen median ongelmakäyttäytymisestä tapahtuu Facebookissa.

Nettipoliisi Marko ”Fobba” Forss on julkaissut Facebookissa tilaston (alla), joka kertoo, miten eri sosiaalisen median palvelut ovat vuosittain näkyneet poliisin ilmoitusjärjestelmässä.

Ylivoimaisesti eniten poliisille tulee vuosittain ilmoituksia ihmisten ongelmakäyttäytymisestä Facebookissa. Vuonna 2015 ilmoituksia tuli poliisille lähes 7 500. Seuraavaksi eniten ilmoituksia tuli keskustelufoorumi Suomi24:n käytöstä.

Facebook-käyttäytymisestä tehtyjen ilmoitusten määrä on vuosien aikana noussut huimasti. Vuonna 2010 ilmoituksia tehtiin vajaa 2 000.

Viestipalvelu Whatsapp jatkaa tilastoissa nousuaan, mikä ei Forssin mukaan yllätä, sillä palvelua käyttävät laajasti kaiken ikäiset.

Kuvien lähettämiseen perustuva Snapchat on melko uusi sosiaalisen median kanava ja suosittu erityisesti nuorten käytössä. Sen näkyvyys tilastoissa on lähes olematon. Forss sanoo, että suurin osa someongelmista on aikuisten aiheuttamia, mikä selittää, miksi nuorten suosimat palvelut eivät juuri näy tilastoissa.

Forssin mukaan tilastossa näkyy hakusanoilla saadut osumat, joten luvuissa saattaa olla mukana tapauksia, joihin ei liity palvelussa tapahtunutta rikosta.